Številka: 421-193/2021/4

**FINANČNA UPRAVA REPUBLIKE SLOVENIJE**

**GENERALNI FINANČNI URAD**

**gfu.fu@gov.si**

Datum: 7. 9. 2021

Zadeva: Odgovor na vprašanje – SARS-CoV-2 testiranje in boniteta

Prejeli smo vaše zaprosilo za odgovor na vprašanje glede obračunavanja bonitet za SARS-CoV-2 testiranje delojemalcev. 33. člen Zakona o začasnih ukrepih za omilitev in odpravo posledic COVID-19 (ZZUOOP) je določal, da se plačila delodajalca za testiranje delojemalcev na SARS-CoV-2, na katera jih napoti delodajalec, ne štejejo za boniteto. Navedeni Ukrep je veljal do 30. junija 2021, zakon pa je dopuščal možnost podaljšanja še za obdobje šest mesecev. Glede na to, da se ukrep iz 33. člena ZZUOOP ni podaljšal, vas zanima, ali se plačila delodajalca za SARS-CoV-2 testiranje delojemalcev, na katera jih napoti delodajalec, od 1. junija 2021 dalje štejejo za boniteto, tako za obvezno testiranje posameznih kategorij delavcev (vrtci, trgovine..) kot tudi za službene poti, kjer se zahteva PCT potrdilo.

V skladu s tretjo točko tretjega odstavka 39. člena Zakona o dohodnini (ZDoh-2) se za boniteto ne štejejo plačila delodajalca za zdravstvene preglede delojemalcev, ki jih je delodajalec dolžan zagotoviti na podlagi zakona, ki ureja varnost in zdravje pri delu in bi opustitev zdravstvenega pregleda oziroma plačila pomenila kršitev zakona in s tem kazensko odgovornost delodajalca.

V zvezi z navedeno določbo ZDoh-2 je Ministrstvo za finance na Ministrstvo za delo, družino, socialne zadeve in enake možnosti, ki je pristojno za področje varnosti in zdravja pri delu, zaprosilo za podajo mnenja, ali je, glede na znane okoliščine pandemije virusa SARS-CoV-2, v skladu z Zakonom o varnosti in zdravju pri delu delodajalec dolžan oziroma upravičen sprejeti ustrezne spremembe in dopolnitve ocene tveganja in v njej opredeliti ukrepe za zaščito delavcev, konkretno testiranje na SARS-CoV-2 (oziroma tudi cepljenje).

Odgovor pristojnega ministrstva izpostavlja, da Zakon o varnosti in zdravju pri delu - ZVZD-1 določa temeljno odgovornost delodajalca za varnost in zdravje delavcev. V primeru spremenjenih okoliščin, ki vplivajo na sprejeto oceno tveganja (drugi odstavek 17. člena ZVZD-1), med katere sodi tudi nevarnost za okužbo z virusom SARS-CoV-2, ki povzroča COVID-19, delodajalci opravijo revizijo ocene tveganja in sprejmejo ustrezne ukrepe. V kolikor delodajalec na podlagi opravljene ocene tveganja in ob izvedenih organizacijskih, tehničnih in drugih ukrepih za preprečevanje tveganja za okužbo z virusom SARS-CoV-2 ter ob ugotovitvi, da je tveganje še vedno nesprejemljivo, določi, da morajo za varno in zdravo delo v podjetju ali na določenih delovnih mestih, delavci, izpolnjevati pogoj testiranja na COVID-19, je stroške testiranja v skladu z ZVZD-1 dolžan nositi delodajalec.

Glede na navedeno stališče pristojnega ministrstva Ministrstvo za finance meni, da imajo delodajalci ustrezne zakonske pristojnosti in dolžnosti na področju varnosti in zdravja pri delu, na podlagi katerih je nato možna uporaba tretje točke tretjega odstavka 39. člena ZDoh-2, torej, da se za boniteto po tem zakonu ne štejejo plačila delodajalca za testiranje na SARS-CoV-2 (zdravstveni pregled), ki jih je delodajalec dolžan zagotoviti na podlagi zakona, ki ureja varnost in zdravje pri delu.